Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 3 Pv 1395/09/1102	Bratislava II, 15.8.2013
EEČ : 2-9-151-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno b, odsek 1 Trestného zákona číslo 300/2005 Zbierky zákonov v znení zákona číslo 497/2008 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojho maloletého syna XXXXX XXXXX, nar. XXXXX, vyplývajúcej mu z ustanovenia § 62 zákona č. 36/2005 Z. z. o rodine, deklarovanej mu aj rozsudkom Okresného súdu Bratislava II sp.zn. XXXXX zo dňa XXXXX právoplatným dňa XXXXX vo výške 5.000,- Sk (165,95€) mesačne od 01.06.2006 do 31.08.2007 a vo výške 8.000,- Sk (265,55€) mesačne za od 01.09.2007, rozsudkom Okresného súdu Bratislava II sp.zn. XXXXX zo dňa XXXXX, právoplatným dňa XXXXX, vo výške 8.000,- Sk (265,55€) mesačne od 28.08.2007 a následne rozsudkom Okresného súdu Bratislava II sp.zn. XXXXX zo dňa XXXXX, právoplatným dňa XXXXX, vo výške 80€ mesačne od 02.11.2009 do 02.11.2010 a vo výške 70€ mesačne od 03.11.2010, vopred vždy do 15-teho dňa v mesiaci, do rúk matky oprávneného dieťaťa XXXXX, bytom XXXXX si túto svoju zákonnú vyživovaciu povinnosť riadne neplnil od mesiaca jún 2006 až do mesiaca júl 2013 (vrátane), čím mu vznikol dlh na výživnom vo výške 169,85€, pričom v rozhodnom období bol zamestnaný vo viacerých spoločnostiach s príjmom dostatočným na úhradu výživného

lebo zanikla trestnosť činu

Odôvodnenie:
Vyšetrovateľ Odboru kriminálnej polície Okresného riaditeľstva Policajného zboru Bratislava II viedol pod č.v.s. XXXXX trestné stíhanie obvineného XXXXX (ďalej aj ako „obvinený“) pre prečin zanedbania povinnej výživy podľa § 207 ods.1, ods. 3 písm. b) Trestného zákona na vyššie uvedenom skutkovom základe.

Dňa 15.08.2013 predložil vyšetrovateľ prokurátorke Okresnej prokuratúry Bratislava II príslušný spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku, ktorého preskúmaním som dospela k záveru, že je dôvodný. 

Dokazovaním vykonaným v priebehu vyšetrovania boli zistené nasledovné skutočnosti:

	Trestné oznámenie a zápisnica o výsluchu XXXXX (ďalej aj ako „matka oprávneného dieťaťa“), rodný list, potvrdenie o návšteve školy, ako aj rozsudok Okresného súdu Bratislava II sp.zn. XXXXX sp.zn. XXXXX a sp.zn. XXXXX preukazujú, že obvinený má zákonnú vyživovaciu povinnosť voči maloletému synovi XXXXX XXXXX (ďalej ak ako „oprávnené dieťa“) vo vyššie uvedenom rozsahu. 

Z trestného oznámenia a zo zápisnice o výsluchu matky oprávneného dieťaťa vyplynulo, že obvinený si túto svoju zákonnú vyživovaciu povinnosť riadne neplnil od mesiaca jún 2006 až do mesiaca júl 2013 (vrátane). Obvinený sa k spáchaniu skutku priznal, pričom zo zabezpečených správ vyplynulo, že obvinený bol v rozhodnom období zamestnaný vo viacerých spoločnostiach s príjmom dostatočným na úhradu výživného.

Po vznesení obvinenia bola časť dlhu na výživnom uhradená v rámci exekučného konania a zvyšná časť obvineným. Po vznesení obvinenia začal obvinený postupnými platbami poukazovanými na bankový účet matky oprávneného dieťaťa uhrádzať dlh na výživnom, ktorý v plnom rozsahu uhradil dňa 09.07.2013, kedy zaplatil poslednú časť dlhu vo výške 169,85€. Uvedenú skutočnosť potvrdila vo svojej výpovedi aj matka oprávneného dieťaťa, ktorá do spisu doložila aj potvrdenia o uskutočnení jednotlivých platieb (č.l. 122-152 vyšetrovacieho spisu). Neplnenie vyživovacej povinnosti obvineným pritom nezanechalo na oprávnenom dieťati trvalo nepriaznivé následky. 

Zhodnotením vyššie uvedených skutočností možno konštatovať, že z vykonaných dôkazov vyplýva dostatočne odôvodnený záver, že skutok, ktorý napĺňa znaky trestného činu zanedbania povinnej výživy podľa § 207 ods. 1, ods. 3 písm. b) Trestného zákona, sa stal a spáchal ho obvinený. Vzhľadom k tomu, že z vykonaných dôkazov tiež vyplynulo, že obvinený dňa 09.07.2013 uhradil poslednú časť dlhu na výživnom voči oprávnenému dieťaťu do rúk matky oprávneného dieťaťa, pričom neplnenie vyživovacej povinnosti nezanechalo na oprávnenému dieťaťu nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1, ods. 3 písm. b) Trestného zákona podľa § 86 ods. 1 písm. a) Trestného zákona zanikla. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 ods. 1 písm. a) Trestného zákona trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry Bratislava II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka